  Виталий Пронин Кемеровоын вуз карон центр ӝуам бере городъёстӥ но гуртъёстӥ ветлыны кутскиллям адямиос: соос дэмлало тылпулэсь утиськон арбериос.Вуззэс мед басьтозы шуыса, олокыӵе но кескич амалъёс малпало. Шуо, матысь дыре, пе, закон потоз, котькуд коркан тылпулэсь утиськонъя арбериос пуктылыны косозы.- Кылем арняе гуртэ 2 егит пиос пыразы, удостоверенизэс поттазы но чаляк гинэ ватӥзы, нимтулзэс адӟыса ик ӧй вутты, - шуэ Пичи Пурга ёросысь Аксакшурысь Наталья Козлова. - Коркадэс, пе, тылпулэсь утёно, 8 сюрс манет тыр луоз. Возьматӥзы вӧлдэтэ шуккон кыӵе ке шашкаоссэс. Али, пе, ӧд пуктэ ке, берло трос поллы дуногес луоз. Вуоно толэзьысен, пе, котькуд коркан таӵе арбериос сылыны кулэ. Уг, шуисько, кулэ ӧвӧл. Бускельёсты пуктӥзы ни, еро. Иське, гожтӥське, пе, та бумагае, пумит луиды шуыса. Ярам коть, ӧй кылзӥськы. Соос кошкизы гинэ, иворъёс пыр Москваын луэм учырез возьматӥзы: коркаостӥ, пе, эрекчаськисьёс озьы тӥни ветло...Малпаськом, таӵе учыръёс луылӥзы ни мукет гуртъёсын но. Шаерысьтымы югдурез утисьёс талы номыр вераны уг быгато на, нокыӵе дэмланъёс уг сёто - соос доры нокыӵе ӝожтӥськонъёс вуылэмын ӧвӧл. Уго коркан тылпулэсь утиськонъя езъёс кыскыны - со котькуд адямилэн аслаз ужез. Нош тазьы ветлӥсь адямиослэн вуззы урод ке? Со сяна, соос калыклэсь тросгес уксёзэс кыско ке? Юанъёс трос.Соин ик куриськом: тӥ доры но валантэм адямиос пыризы ке, вазиське участковойдылы.Мария Иванова  